APกำไรสุทธิไตรมาส1/58โตก้าวกระโดดชูเป็นTop Pickในกลุ่มที่อยู่อาศัยแนะซื้อ
APลุ้นกำไรไตรมาส1/58โตก้าวกระโดด รับผลดีการโอนบ้านแนวราบและคอนโดแข็งแกร่ง ขณะที่กำไรปีนี้และปีหน้าลุ้นทำนิวไฮ 2 ปีต่อเนื่อง โบรกฯแนะซื้อชูเป็นหุ้น Top Pick ในหมวดที่อยู่อาศัย เป้าหมาย 8.80 บาท

13 พ.ค. 2558

บล.ดีบีเอสฯ ระบุในบทวิเคราะห์วันนี้ (13 พ.ค.58) ว่า บริษัท เอพี (ไทยแลนด์) จำกัด (มหาชน) หรือ AP คาดการณ์กำไรไตรมาส1/58 เพิ่มเป็นเท่าตัวจาก เทียบช่วงเดียวกันของปีก่อนเป็น 543 ล้านบาท ผลพวงจากการโอนบ้านแนวราบและคอนโดได้อย่างแข็งแกร่ง
นอกจากนี้คาดการณ์ยอดขายไตรมาส2/58 จะยิ่งสดใส เพราะมีการเปิดขายคอนโดถึง 6 แห่งในเขตเมือง ใกล้รถไฟฟ้า คาดว่าจะเป็นแรงบวกกับราคาหุ้นได้
อีกทั้งคาดการณ์กำไรปีนี้และปีหน้าเพิ่มขึ้นในอัตราที่ดีเป็น 12% และ 11% ตามลำดับ และถือเป็นยอดสูงสุดใหม่ (New High) ในอีก 2 ปีต่อเนื่อง ณ สิ้นมี.ค.58 บริษัทมีมูลค่าขายรอรับรู้รายได้ (Backlog) สูงถึง 1.8 หมื่นล้านบาท (ไม่รวมบริษัท JV) และประมาณการรายได้ที่ DBSV ทำไว้สำหรับปีนี้ที่ 2.5 หมื่นล้านบาท มีมูลค่าขายรองรับไว้แล้วราว 50%
แนะนำซื้อ และจัดให้ AP เป็น Top Pick ในหมวดหลักทรัพย์ที่อยู่อาศัย ราคาพื้นฐานกำหนดไว้ที่ 8.80 บาท ประเมินด้วย P/E ปี 58 ที่ 9.5 เท่า ซึ่งเป็นค่าเฉลี่ยในอดีต คาดการณ์เงินปันผลปี 58 เท่ากับ 0.33 บาท (ให้สมมติฐานอัตราการจ่ายปันผล 35% ของกำไรสุทธิต่อหุ้น) คิดเป็น Dividend Yield 4.6%
 